b'\n_START_ARTICLE_\nAkvaporiini\n_START_PARAGRAPH_\nAkvaporiinit ovat integraalisia kalvoproteiineja, joiden avustamana vesi kulkeutuu nopeammin solukalvon l\xc3\xa4pi.\n_START_SECTION_\nRakenne\n_START_PARAGRAPH_\nAkvaporiini on tetrameeri eli se koostuu nelj\xc3\xa4st\xc3\xa4 t\xc3\xa4ysin samanlaisesta alayksik\xc3\xb6st\xc3\xa4, joissa kussakin on itsen\xc3\xa4isesti toimiva vesikanavansa. Alayksik\xc3\xb6t ovat viel\xc3\xa4 jakautuneet amino- ja karboksyyliterminaalisiin puoliskoihin, jotka sijaitsevat solukalvolla toisiinsa n\xc3\xa4hden vastakkaissuuntaisesti._NEWLINE_Akvaporiinien rakenteen selvitt\xc3\xa4misest\xc3\xa4 my\xc3\xb6nnettiin Nobelin kemianpalkinto Peter Agrelle vuonna 2003.\n_START_SECTION_\nToiminta\n_START_PARAGRAPH_\nAkvaporiineja on useammanlaisia ja ne eroavat aminohappoj\xc3\xa4rjestyksens\xc3\xa4 mukaan. Erot vaikuttavat kanavan kokoon ja siihen mink\xc3\xa4laisia molekyylej\xc3\xa4 ne p\xc3\xa4\xc3\xa4st\xc3\xa4v\xc3\xa4t l\xc3\xa4vitseen. _NEWLINE_Akvaporiini muodostaa positiivisesti varautuneiden aminohapposivuketjujen peitt\xc3\xa4m\xc3\xa4n kanavan, joka selektiivisesti p\xc3\xa4\xc3\xa4st\xc3\xa4\xc3\xa4 vesimolekyylej\xc3\xa4 l\xc3\xa4vitseen jopa 3*10\xe2\x81\xb9 molekyyli\xc3\xa4 sekunnissa. Se ei kuitenkaan lainkaan l\xc3\xa4p\xc3\xa4ise protoneja, mik\xc3\xa4 johtuu sivuketjujen positiivisesta varauksesta. Jotkin akvaporiinit voivat kuitenkin l\xc3\xa4p\xc3\xa4ist\xc3\xa4 s\xc3\xa4hk\xc3\xb6isesti neutraaleja molekyylej\xc3\xa4, kuten glyserolia ja ureaa. Kanavan rakenne est\xc3\xa4\xc3\xa4 vetysidosten muodostumisen vesimolekyylien v\xc3\xa4lille. Molekyylit eiv\xc3\xa4t t\xc3\xa4ten voi kiinnitty\xc3\xa4 toisiinsa vaan kulkeutuvat yksitellen kanavan l\xc3\xa4pi, jolloin liike on nopeampaa.'